Efter at Alternativets hovedbestyrelse her til aften valgte at bakke op om den politiske leder, Josephine Fock, truer partiets storkreds i Københavns nu med at trække støtten til sin kandidat, den tidligere leder Uffe Elbæk, hvis ikke han tydeligt bakker op om sin efterfølger.

Det fremgår af et brev, som storkredsen har sendt til sine medlemmer.

- Storkredsen har en meget klar forventning om, at storkredsens folketingsmedlem Uffe Elbæk arbejder loyalt sammen med partiets medlemmer og politiske leder både udadtil og indadtil, fremgår det af brevet, som DR Nyheder er i besiddelse af.

Bestyrelsen i storkredsen har således skrevet et brev til Uffe Elbæk med besked om, at han "aktivt og synligt" skal meddele sin opbakning til hovedbestyrelsens beslutning om at bakke op om Josephine Fock.

- Hvis denne forventning skuffes, er der naturligvis tale om et alvorligt tillidsbrud, der ikke kan genoprettes, hvorfor vi som følge heraf ikke længere kan støtte hans kandidatur i storkredsen, står der videre.

Jeg er 'chokeret'

Alternativet synes for tiden at gå fra asken til ilden.

Først blev Josephine Fock valgt som leder af partiet. Men partiets folketingsgruppe havde foretrukket Rasmus Nordqvist, forhenværende politisk ordfører, som ny leder.

Så kom en artikel i Information baseret på anonyme kilder. Den beskrev krænkende adfærd - endda fysisk ruskeri - over for tidligere ansatte, da hun fra 2015-2018 var medlem af Folketinget.

Så valgte et spinkelt flertal i hovedbestyrelsen at bakke op om Josephine Focks lederskab.

Og kort tid efter sendte Alternativets storkreds i København altså et brev til sine medlemmer, hvor det fremgår, at kredsen er klar til at trække støtten til den tidligere politiske leder Uffe Elbæk, der er valgt i storkredsen.